รัฐมนตรีว่าการกระทรวงมหาดไทย วอนประชาชนอย่าตื่นตระหนก ขณะนี้รัฐบาลและหน่วยงานที่เกี่ยวข้อง ได้เตรียมความพร้อมไว้หมดแล้ว
รัฐมนตรีว่าการกระทรวงมหาดไทย วอนประชาชนอย่าตื่นตระหนก ขณะนี้รัฐบาลและหน่วยงานที่เกี่ยวข้อง ได้เตรียมความพร้อมไว้หมดแล้ว ขณะที่นายกรัฐมนตรี เตรียมวิดีโอคอนเฟอร์เร้นส์ไปในพื้นที่ บ่ายวันนี้ 3 มกราคม 2562พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงการเตรียมความพร้อมรับมือจากอิทธิพลพายุ ปาบึก ว่า ในช่วงบ่ายวันนี้ พลเอก ประยุทธ์ จันทร์โอชา นายกรัฐมนตรี จะเป็นประธานการประชุมซักซ้อมแนวทางการปฏิบัติและเตรียมความพร้อมรองรับสถานการณ์ ผ่านระบบวิดีโอคอนเฟอร์เร้นส์ จากที่ทำเนียบรัฐบาล ไปยังจังหวัดในพื้นที่ภาคใต้ อย่างไรก็ตาม ในเรื่องนี้นายกรัฐมนตรี ได้กำชับว่าไม่อยากให้ประชาชนตื่นตระหนกกับเหตุการณ์ดังกล่าวเนื่องจากรัฐบาลและหน่วยงานที่เกี่ยวข้องได้เตรียมการรองรับสถานการณ์ไว้หมดแล้ว ขณะที่กองบัญชาการป้องกันและบรรเทาสาธารณภัยแห่งชาติ ได้มีการประชุมหารือร่วมกับส่วนที่เกี่ยวข้อง รวมทั้งติดตาม ประเมินสถานการณ์จากหน่วยงานที่เกี่ยวข้อง อาทิ กรมอุตุนิยมวิทยา สำนักระบายน้ำ กรมชลประทานอย่างใกล้ชิด เพื่อเป็นข้อมูลให้หน่วยต่างๆ ไปปฏิบัติ รวมทั้งเจ้าหน้าที่ได้เตรียมความพร้อมทั้งบุคลากรและเครื่องมืออุปกรณ์ด้านสาธารณภัยเข้าไปติดตั้งในพื้นที่แล้ว นอกจากนี้ หากประเมินความเร็วลมแล้วจะทำให้เกิดความเสียหายกับประชาชนในพื้นที่ ทางจังหวัด อำเภอ และท้องถิ่น ต้องเตรียมหาสถานที่อพยพพักพิงที่ปลอดภัยให้กับประชาชนและต้องเตรียมความพร้อมในการขนย้ายประชาชน โดยการประสานกับกองทัพ และกรมป้องกันและบรรเทาสาธารณภัย หรือ ปภ.